Document ID: /roh_data/filtered/fineweb-2-filterrobots_roh.jsonl.gz/44415

Per pudair maridar en Svizra stuais Vus e Vossa conjugala futura u Voss conjugal futur ademplir diversas premissas:
Vus stuais avair almain 18 onns.
Vus stuais esser abla u abel da giuditgar.
Vus na dastgais betg gia esser maridada u maridà u viver en in partenadi registrà.
Sche Vus n’avais betg il dretg da burgais svizzer, stuais Vus – tut tenor pajais d’origin – avair in visum d’entrada per il matrimoni en Svizra.
Sche Vus ademplis questas premissas, pudais Vus annunziar Vossa intenziun da maridar a l’uffizi da stadi civil da Voss domicil.
L’uffizi da stadi civil As dat in formular «preparaziun per la maridaglia» per emplenir ed As communitgescha tge ulteriurs documents che Vus stuais preschentar.
Sche Vus avais fatg tut las preparaziuns necessarias per las nozzas civilas e sche tut è en urden, survegnis Vus da l’uffizi da stadi civil la permissiun da maridar. Questa è valaivla per 3 mais.
Vus pudais maridar tar l’uffizi da stadi civil da Voss domicil u – sche Vus vulais – tar in auter uffizi da stadi civil en Svizra.
Durant la maridaglia ston esser preschentas duas perditgas da matrimoni. Ellas ston esser maiorennas ed ablas da giuditgar.
Suenter la maridaglia survegnis Vus in document da maridaglia. Quest document attesta spezialmain il lieu e la data da la maridaglia sco er ils nums dals conjugals avant e suenter la maridaglia.
Suenter las nozzas civilas pudais Vus – sche Vus vulais – er maridar en baselgia. Sco che Vus stuais proceder, vegnis Vus a savair tar Vossa cuminanza religiusa.
Ils custs per las nozzas civilas (documents e ceremonia nupziala) importan en l’entira Svizra tranter 300 e 400 francs. En cas da giavischs spezials – per exempel ina maridaglia la sonda – vegnan vitiers custs supplementars.
Davart ils custs d’ina maridaglia religiusa As infurmai tar Vossa cuminanza religiusa.
En Svizra pon ils conjugals salvar lur num suenter la maridaglia. Els pon dentant er eleger il num da la conjugala u dal conjugal sco num da famiglia cuminaivel.
Resguardai:
Nums dubels or da nums da la conjugala e dal conjugal sco «Müller Huber» n’èn betg pussaivels.
Uschenumnads nums d’allianza cun stritgins tranter ils nums da la conjugala e dal conjugal (p.ex. Müller-Huber) èn vinavant permess. Els na vegnan però betg inscrits en il register da stadi civil. Dentant pon els vegnir duvrads en il mintgadi e vegnir inscrits – sin giavisch – sin la carta d’identitad ed en il passaport.
Suenter la maridaglia è Voss stadi civil nov «maridada »u maridà».
Quest fatg sco er in'eventuala midada dal num stuais Vus annunziar a l’administraziun communala, a l’administraziun chantunala da taglia, a Voss patrun, a Vossa banca, a la Posta ed a las assicuranzas.
Sche Vus avais midà il num, resguardai che Vus stuais er laschar midar la carta d’identitad, il passaport, il permiss d’ir cun auto, las cartas da banca e las cartas da credit.
Sche Vus maridais ina burgaisa svizra u in burgais svizzer, na survegnis Vus betg automaticamain il dretg da burgais svizzer. Vus pudais dentant far ina natiralisaziun facilitada.
Preparaziun
Sche Vus vulais maridar a l’exteriur, vala per Vus in proceder specific. Concret vul quai dir:
Vus stuais dumandar tar l’uffizi da stadi civil dal lieu, nua che Vus vulais maridar, tge documents che Vus stuais purtar da la Svizra.
Vus stuais infurmar l’ambassada svizra u il consulat svizzer en il pajais, nua che Vus vulais maridar, davart questa intenziun.
Sche Vossa conjugala futura u Voss conjugal futur è da l’exteriur, stuais Vus dumandar tar l’autoritad da migraziun da Voss chantun da domicil u tar l’ambassada svizra u il consulat svizzer sut tge premissas che Vossa conjugala u Voss conjugal dastga entrar u abitar en Svizra.
Sche la conjugala u il conjugal ubain tuts dus han il dretg da burgais svizzer, stuais Vus trametter ils documents che Vus survegnis suenter la maridaglia a l’ambassada svizra u al consultat svizzer en il pajais correspundent: Quella u quel transmetta ils documents a l’uffizi da stadi civil da Voss domicil en Svizra.
Sche la conjugala u il conjugal na posseda betg il dretg da burgais svizzer, vegnan per il solit pretendids ulteriurs documents. As infurmai a temp tar la represchentanza svizra en il pajais correspundent davart ils documents necessaris.
En cas che tuts dus conjugals èn da l’exteriur, contactai l’autoritad da migraziun da Voss chantun da domicil. Quella è responsabla per la procedura da renconuschientscha.
Infurmaziuns supplementaras davart la maridaglia, davart il proceder da la preparaziun per il matrimoni en Svizra ed a l’exteriur sco er davart la tscherna dal num chattais Vus sin las suandantas paginas d’internet:
Las infurmaziuns davart las consequenzas finanzialas dal matrimoni e davart la tgira genituriala chattais Vus sin las paginas correspundentas da quest portal.
Per dumondas individualas davart il matrimoni As drizzai ad ina advocata u ad in advocat, a l’uffizi da stadi civil da Vossa vischnanca da domicil u a la represchentanza svizra a l’exteriur.